དབྱིག་གཉེན་ལ་སློབ་མ་རང་ལས་མཁས་པ་བཞི་བྱུང་སྟེ།ཚད་མ་རང་ལས་མཁས་པ་སློབ་དཔོན་ཕྱོགས་ཀྱི་གླང་པོ།འདུལ་བ་རང་ལས་མཁས་པ་ཡོན་ཏན་འོད།ཕར་ཕྱིན་རང་ལས་མཁས་པ་འཕགས་པ་གྲོལ་སྡེ།མངོན་པ་རང་ལས་མཁས་པ་བློ་གྲོས་བརྟན་པ་རྣམས་སོ།།དེ་ལྟར་ཐོགས་མེད་ཀྱིས་ཕྱེ་བའི་ཤིང་རྟའི་སྲོལ་འཛིན་པའི་རྗེས་འབྲངས་རྣམས་ལ་སེམས་ཙམ་པའམ་རྣམ་རིག་པ་ཞེས་ཟེར་ཏེ།ཆོས་ཐམས་ཅད་སེམས་ཀྱི་བདག་ཉིད་ཙམ་དུ་སྨྲ་བས་ན་དེ་ལྟར་གྲགས་སོ།།དབྱེ་ན།དབང་ཤེས་ལ་རགས་པར་སྣང་བ་སྣང་བ་ལྟར་དུ་གྲུབ་པར་འདོད་པ་དང་།དེ་ལྟར་མ་གྲུབ་པར་འདོད་པའི་དབང་གིས་སེམས་ཙམ་རྣམ་བདེན་པ་དང་།རྣམ་རྫུན་པ་གཉིས་ཡོད་ལ།རྣམ་བདེན་པ་ལ།གཟུང་འཛིན་གྲངས་མཉམ་པ།སྒོ་ང་ཕྱེད་ཚལ་བ།སྣ་ཚོགས་གཉིས་མེད་པ་གསུམ་ཡོད་དོ།།འདི་གསུམ་གྱི་ཁྱད་པར་ལ་མཁས་པ་རྣམས་བཞེད་པ་མི་མཐུན་པས་འདིར་མ་བཀོད་ལ།རྣམ་རྫུན་པ་ལ།སེམས་ཀྱི་ངོ་བོ་མ་རིག་པའི་བག་ཆགས་ཀྱི་དྲི་མས་བསླད་པར་འདོད་པར་དྲི་བཅས་པ་དང་།མ་བསླད་པར་འདོད་པས་དྲི་མེད་རྣམ་རྫུན་པ་གཉིས།ཡང་སེམས་ཙམ་པ་ལ་ལུང་གི་རྗེས་འབྲང་དང་།རིགས་པའི་རྗེས་འབྲངས་གཉིས་སུ་ཡང་འབྱེད་དེ།རིམ་པ་བཞིན་ས་སྡེ་ལྔའི་རྗེས་འབྲང་དང་།ཚད་མ་སྡེ་བདུན་གྱི་རྗེས་འབྲང་རྣམས་སོ།།དེ་ལྟར་སློབ་དཔོན་ཀླུ་སྒྲུབ་དང་འཕགས་པ་ཐོགས་མེད་གཉིས་ཀྱིས་དབུ་སེམས་ཀྱི་ཤིང་རྟའི་སྲོལ་ཕྱེ་བ་ལ་བརྟེན་ནས་ཐེག་པ་ཆེན་པོའི་བསྟན་པ་དབྱར་དུས་ཀྱི་ཆུ་བོ་ལྟར་འཕེལ་ཞིང་རྒྱས་པར་གྱུར་ཏེ།མཁས་པ་དང་གྲུབ་པའི་དབང་ཕྱུག་བྱེ་བ་ཁྲག་ཁྲིག་རིམ་པར་བྱོན་ནས་སངས་རྒྱས་ཀྱི་བསྟན་པ་ཉི་མ་ལྟར་གསལ་བར་མཛད་པ་ཡིན་ནོ།།